CELEX: 62010TN0339
Language: el
Date: 2010-08-09 00:00:00
Title: Υπόθεση T-339/10: Προσφυγή-αγωγή της 9ης Αυγούστου 2010 — Cosepuri κατά ΕΑΑΤ

23.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 288/47
            
         
      Προσφυγή-αγωγή της 9ης Αυγούστου 2010 — Cosepuri κατά ΕΑΑΤ
      (Υπόθεση T-339/10)
      ()
      (2010/C 288/90)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα-ενάγουσα: Cosepuri Soc. coop. p.a. (Bologna, Ιταλία) (εκπρόδωπος: F. Fiorenza, avvocato)
      
         Καθής-Εναγόμενη: Ευρωπαϊκή Αρχή για την Ασφάλεια των Τροφίμων (ΕΑΑΤ)
      
         Αιτήματα της προσφεύγουσας-ενάγουσας
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει τη διαδικασία διαγωνισμού κατά το μέρος που προβλέπει αξιολόγηση της οικονομικής προσφοράς σε κλειστή συνεδρίαση·
               
            
                  —
               
               
                  να ακυρώσει την απόφαση αναθέσεως του αντικειμένου της συμβάσεως στην εταιρία ANME, καθώς και κάθε μεταγενέστερη πράξη·
               
            
                  —
               
               
                  να υποχρεώσει την ΕΑΑΤ σε αποκατάσταση της ζημίας την οποία υπέστη η Cosepuri·
               
            
                  —
               
               
                  να καταδικάσει την ΕΑΑΤ στα δικαστικά έξοδα.
               
            
         Ισχυρισμοί και κύρια επιχειρήματα
      
      Με την πρόσκληση υποβολής προσφορών, η οποία απεστάλη την 1η Μαρτίου 2010 και δημοσιεύθηκε στην Επίσημη Εφημερίδα των Ευρωπαϊκών Κοινοτήτων στις 13 Μαρτίου 2010, η Ευρωπαϊκή Αρχή για την Ασφάλεια των Τροφίμων (ΕΑΑΤ) προκήρυξε ανοικτό διαγωνισμό για την υποβολή προσφορών σχετικά με την παροχή υπηρεσιών γραμμής κλειστής διαδρομής στην Ιταλία και στην Ευρώπη για διάστημα 48 μηνών, εκτιμώμενης αξίας 4 000 000 ευρώ, ορίζοντας ως κριτήριο αναθέσεως την πλέον οικονομική προσφορά σύμφωνα τα οριζόμενα στη συγγραφή υποχρεώσεων κριτήρια (Τεύχος B). Η προσφεύγουσα εταιρία υπέβαλε την προσφορά της, ο επίμαχος, όμως, διαγωνισμός κατακυρώθηκε υπέρ άλλης εταιρίας.
      Με την παρούσα προσφυγή, η προσφεύγουσα εναντιώνεται στην απόφαση αυτή.
      Με τον πρώτο λόγο ακυρώσεως η προσφεύγουσα προβάλλει παράβαση του άρθρου 89 του κανονισμού (ΕΚ) 1605/2002 (1) και παραβίαση των αρχών της χρηστής διοικήσεως, της διαφάνειας, της δημοσιότητας και προσβολή του δικαιώματος προσβάσεως, λόγω μη δημοσιότητας της διαδικασίας ανοίγματος των τεχνικών προσφορών και αξιολογήσεως των οικονομικών προσφορών. Υποστηρίζει, συναφώς, ότι η προσφερόμενη οικονομική προσφορά δεν μπορεί να θεωρείται εμπιστευτική πληροφορία.
      Με τον δεύτερο λόγο ακυρώσεως προβάλλει παράβαση του άρθρου 100 του κανονισμού (ΕΚ) 1605/2002, παράβαση του κανονισμού (ΕΚ) 1049/2001 (2), παραβίαση της υποχρεώσεως αιτιολογήσεως των αποφάσεων, της διαφάνειας και προσβολή του δικαιώματος προσβάσεως, διότι, μετά από την ανάθεση, περιορίσθηκε η πρόσβαση στον φάκελο, εξαιτίας του εμπιστευτικού χαρακτήρα διαφόρων πληροφοριών, όπως των σχετικών με την οικονομική προσφορά, και δημοσίων εγγράφων, όπως των αδειών των οχημάτων. Προβάλλει συναφώς ότι η μη αναφορά της προσφερθείσας από τον ανάδοχο οικονομικής προσφοράς καθιστά τις επίμαχες πράξεις αναιτιολόγητες.
      Με τον τρίτο λόγο ακυρώσεως, προβάλλει παράβαση του άρθρου 100 του κανονισμού (ΕΚ) 1605/2002 του Συμβουλίου, της 25 Ιουνίου 2002, παράβαση της συγγραφής υποχρεώσεων και πρόδηλη έλλειψη αιτιολογήσεως λόγω των σφαλμάτων τα οποία διέπραξε η επιτροπή διαγωνισμού κατά την αξιολόγηση των οικονομικών προσφορών.
      
         (1)  Κανονισμός (CE, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1)
      
         (2)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43)